Ρ6_ΤΑ(2005)0178

Η κατάσταση στο Σουδάν

Ψήφισμα του Ευρωπαϊκού Κοινοβουλίου σχετικά με την κατάσταση στο Σουδάν

Το Ευρωπαϊκό Κοινοβούλιο,

- έχοντας υπόψη όλες τις σχετικές αποφάσεις του Συμβουλίου Ασφαλείας του OHE, συμπεριλαμβανομένου του ψηφίσματος 1593(2005) σχετικά με την κατάσταση στο Σουδάν και του ψηφίσματος 1564(2004), σε συνέχεια του οποίου υποβλήθηκε η έκθεση της Διεθνούς Εξεταστικής Επιτροπής σχετικά με το Νταρφούρ προς τον Γενικό Γραμματέα του OHE, στις 25 Ιανουαρίου 2005,

- έχοντας υπόψη το Πρόγραμμα Δράσης για το Νταρφούρ, που συμφωνήθηκε μεταξύ του OHE και της κυβέρνησης του Σουδάν, στις 5 Αυγούστου 2004,

- έχοντας υπόψη την συνολική ειρηνευτική συμφωνία μεταξύ της κυβέρνησης του Σουδάν και του Λαϊκού Απελευθερωτικού Κινήματος/Στρατού του Σουδάν (SPLM/A) που υπεγράφη στις 9 Ιανουαρίου 2005 στο Ναϊρόμπι,

- έχοντας υπόψη το από 16 Σεπτεμβρίου 2004 ψήφισμά του σχετικά με την περιοχή του Νταρφούρ στο Σουδάν [1] και το από 21 Απριλίου 2005 ψήφισμα ΑΚΕ-ΕΕ 3777/05 της Κοινοβουλευτικής Συνέλευσης Ίσης Εκπροσώπησης ΑΚΕ-ΕΕ, σχετικά με την κατάσταση στο Σουδάν,

- έχοντας υπόψη την έκθεση του OHE σχετικά με την κατάσταση στο Σουδάν, της 26ης Απριλίου 2005,

- έχοντας υπόψη το άρθρο 108, παράγραφος 5, του Κανονισμού του,

Α. λαμβάνοντας υπόψη ότι η ΣΕΣ προβλέπει το διαχωρισμό των ενόπλων δυνάμεων με την αποχώρηση 91000 κυβερνητικών στρατιωτών από το Νότο εντός δυόμισι ετών και του SPLM/A από το Βορρά εντός οκτώ μηνών, ίση κατανομή των πετρελαϊκών πλουτοπαραγωγικών πηγών και διεξαγωγή εκλογών μετά από τρία χρόνια,

Β. λαμβάνοντας υπόψη ότι το Συμβούλιο Ασφαλείας του OHE, με το ψήφισμά του 1593( 2005), αποφάσισε να παραπέμψει την κατάσταση που επικρατεί στο Νταρφούρ από τον Ιούλιο του 2002 στον Εισαγγελέα του Διεθνούς Ποινικού Δικαστηρίου,

Γ. λαμβάνοντας υπόψη ότι η υπογραφή των ειρηνευτικών συμφωνιών της Ναϊβάσα στις 31 Δεκεμβρίου 2004 αποτελεί θετική εξέλιξη, όμως όλες οι πλευρές εξακολουθούν να βιαιοπραγούν στο Νταρφούρ, η κυβέρνηση του Σουδάν εξακολουθεί να παραβιάζει τη συμφωνία κατάπαυσης του πυρός με αεροπορικές επιθέσεις και δεν έχει διαλύσει την Τζαντζαγουίντ ούτε έχει προσαγάγει τους υπευθύνους στη δικαιοσύνη· εκφράζοντας την ανησυχία του για την πρόσφατη δραματική αύξηση των παραβιάσεων της κατάπαυσης του πυρός από τους αντάρτες,

Δ. λαμβάνοντας υπόψη ότι η Διεθνής Εξεταστική Επιτροπή δήλωσε στην έκθεσή της ότι στο Νταρφούρ έχουν διαπραχθεί εγκλήματα εξίσου σοβαρά και ειδεχθή με τη γενοκτονία, στα οποία περιλαμβάνονται τυφλές επιθέσεις, δολοφονίες πολιτών, βασανιστήρια, εξαναγκασμοί σε εξαφάνιση, καταστροφή οικισμών, βιασμοί και άλλες μορφές σεξουαλικής βίας, και συνεπέρανε ότι όσοι κατηγορούνται για τα εγκλήματα αυτά είναι μεμονωμένοι εγκληματίες, μεταξύ των οποίων αξιωματούχοι της σουδανικής κυβέρνησης, μέλη παραστρατιωτικών δυνάμεων, μέλη ανταρτικών ομάδων και ορισμένοι αξιωματικοί ξένων στρατών οι οποίοι δρουν σε προσωπική βάση,

Ε. έχοντας υπόψη ότι η Διεθνής Εξεταστική Επιτροπή κατέληξε στο συμπέρασμα ότι το σύστημα δικαιοσύνης του Σουδάν δεν έχει ούτε τη δύναμη ούτε τη θέληση να αντιμετωπίσει την κατάσταση στο Νταρφούρ,

ΣΤ. λαμβάνοντας υπόψη ότι η υπογραφή των ειρηνευτικών συμφωνιών της Ναϊβάσα οδήγησαν την Ευρωπαϊκή Επιτροπή στην υπόσχεση να θέσει εκ νέου στη διάθεση του Σουδάν χρηματοδοτικούς πόρους ύψους 450000000 ευρώ από το Ευρωπαϊκό Ταμείο Ανάπτυξης, ξεκινώντας με ανθρωπιστική βοήθεια ύψους 50000000 ευρώ, η οποία θα κατανεμηθεί μεταξύ Βορρά και Νότου,

Ζ. εκτιμώντας ότι η Αφρικανική Ένωση διαδραμάτισε έως τώρα εξαιρετικά θετικό ρόλο στην πρόληψη, στην επιτήρηση της κατάπαυσης του πυρός και στην καταγγελία των παραβιάσεών της, λαμβάνοντας δε υπόψη ότι η Αφρικανική Ένωση προσπαθεί να αναζωογονήσει τις ειρηνευτικές συνομιλίες στο Νταρφούρ και η επίσημη επανέναρξη των συνομιλιών έχει οριστεί για τα τέλη Μαΐου του 2005,

Η. λαμβάνοντας υπόψη ότι, σύμφωνα με ορισμένες εκτιμήσεις, ο αριθμός των ανθρώπων που πέθαναν στο Νταρφούρ είναι 300000 [2], ενώ 10000 [3] άνθρωποι πεθαίνουν κάθε μήνα λόγω των συνεπειών της βίας, στις οποίες περιλαμβάνονται η κακή διατροφή και οι ασθένειες· έχοντας υπόψη ότι 1650000 άνθρωποι παραμένουν εκτοπισμένοι στο Νταρφούρ [4], ενώ αναφέρεται ότι ορισμένοι υποχρεώνονται διά της βίας να επιστρέψουν στα σπίτια τους,

Θ. εκτιμώντας ότι η επανένταξη των πρώην πολεμιστών όλων των ενόπλων παρατάξεων στο Σουδάν συνιστά κρισιμότατο πρόβλημα· εκτιμώντας επίσης ότι ο αφοπλισμός των πολιτών και όλων των επισήμως αναγνωρισμένων ή ανεπισήμων πολιτοφυλακών είναι πρωταρχικής σημασίας για την διασφάλιση της τάξης, της ασφάλειας, της ελευθερίας και της σταθερότητας,

Ι. λαμβάνοντας υπόψη ότι η επικείμενη περίοδος των βροχών μπορεί να δυσχεράνει την κατάσταση, καθόσον περίπου 3500000 με 4000000 άνθρωποι έχουν ανάγκη επισιτισμού και ιατρικής βοήθειας· λαμβάνοντας υπόψη ότι το Παγκόσμιο Επισιτιστικό Πρόγραμμα εξακολουθεί να στερείται επαρκούς χρηματοδότησης για τους εκτοπισμένους στο εσωτερικό της χώρας, καθώς μόνο το 20 % περίπου των αναγκών είχε αντιμετωπιστεί ως τις 11 Απριλίου 2005,

ΙΑ. λαμβάνοντας υπόψη ότι ο Dr. Mudawi Ibrahim Adam, καθώς και ο συνάδελφός του Yasir Salim και o οδηγός Abdalla Taha, συνελήφθησαν στις 8 Μαΐου 2005 λίγο πριν ο Dr. Adam ταξιδέψει στην Ιρλανδία για να παραλάβει το βραβείο του υπερμάχου των ανθρωπίνων δικαιωμάτων από τον Πρόεδρο McAleese,

1. χαιρετίζει με θέρμη την υπογραφή στο Ναϊρόμπι, στις 9 Ιανουαρίου 2005, της ιστορικής συνολικής ειρηνευτικής συμφωνίας μεταξύ της κυβέρνησης του Σουδάν και του SPLM/A, με την οποία τερματίστηκε ο εμφύλιος πόλεμος που διήρκεσε 21 χρόνια, ως σημαντικό βήμα προς την ειρήνευση του Νοτίου Σουδάν και ως εξέλιξη που μπορεί επίσης να συμβάλει θετικά στην ειρήνευση του Νταρφούρ·

2. καλεί μετ' επιτάσεως όλες τις πλευρές να εφαρμόσουν την συνολική ειρηνευτική συμφωνία και τα πρωτόκολλα αυτής, τα οποία καλύπτουν μεταξύ άλλων τις συμφωνίες για την κατανομή της εξουσίας και των πλουτοπαραγωγικών πηγών, χωρίς περαιτέρω χρονοτριβή· ζητεί από την κυβέρνηση του Σουδάν και το SPLM/A να χρησιμοποιήσουν τα έσοδα από το πετρέλαιο, τα οποία θα λάβουν βάσει της κατανομής των πόρων που προβλέπει η συνολική ειρηνευτική συμφωνία, για αναπτυξιακούς σκοπούς, ούτως ώστε να διαπιστώσει ο λαός του Σουδάν τα πλεονεκτήματα της ειρήνης·

3. ζητεί από τα συμβαλλόμενα μέρη της συνολικής ειρηνευτικής συμφωνίας να περιλάβουν όλους τους πολιτικούς φορείς και τους φορείς της κοινωνίας των πολιτών στην κατάρτιση του νέου Συντάγματος, προκειμένου να εξασφαλισθεί η νομιμότητα και η ευρεία πολιτική και λαϊκή υποστήριξη για τη μετάβαση στη δημοκρατία·

4. φρονεί ότι η συμμετοχή των γυναικών και η έλλειψη διακρίσεων στην διαδικασία λήψης αποφάσεων, τόσο στη νομοθετική όσο και στην εκτελεστική φάση αυτής, συνιστούν ουσιώδεις παράγοντες χρηστής διακυβέρνησης·

5. καλεί μετ' επιτάσεως, κατά την ανασυγκρότηση του Σουδάν, να αποδοθεί ιδιαίτερη προσοχή στην ελευθερία της έκφρασης και την ύπαρξη ανεξάρτητου τύπου, ως εγγυήσεων δημοκρατικού πλουραλισμού·

6. επισημαίνει ότι η συνολική ειρηνευτική συμφωνία μπορεί να συμβάλει στην δημιουργία βιώσιμου καθεστώτος ειρήνης και σταθερότητας σε ολόκληρο το Σουδάν, αλλά και στις προσπάθειες για να αντιμετωπιστεί η κατάσταση στο Νταρφούρ· εκφράζει ωστόσο ταυτόχρονα σοβαρές ανησυχίες διότι η διαρκώς επιδεινούμενη κατάσταση ανασφάλειας και βίας, σε συνδυασμό με την αδυναμία εξεύρεσης ειρηνικής λύσης στην κρίση του Νταρφούρ, θα μπορούσε ενδεχομένως να θέσει σε κίνδυνο ολόκληρη την ειρηνευτική διαδικασία·

7. χαιρετίζει την απόφαση του Συμβουλίου Ασφαλείας των Ηνωμένων Εθνών να συστήσει την Αποστολή των Ηνωμένων Εθνών στο Σουδάν (UNMIS), δύναμης 10000 ατόμων, με την ευθύνη του αφοπλισμού των εμπολέμων, τη συμφιλίωση, την περιφρούρηση του κράτους δικαίου και των ανθρωπίνων δικαιωμάτων, την εκκαθάριση των ναρκοπεδίων και την επιτήρηση των εκλογών, πέραν της δραστηριοποίησης στη διαδικασία ανασυγκρότησης και ανάπτυξης της χώρας, αποτίει δε φόρο τιμής στις χώρες που συμμετέχουν στην UNMIS·

8. χαιρετίζει την απόφαση της Αφρικανικής Ένωσης να αυξήσει την ειρηνευτική της δύναμη στο Νταρφούρ σε 7700 άνδρες και γυναίκες·

9. χαιρετίζει την απόφαση του Συμβουλίου Ασφαλείας των Ηνωμένων Εθνών να παραπέμψει την κατάσταση στο Νταρφούρ στο Διεθνές Ποινικό Δικαστήριο· χαιρετίζει επίσης την παράδοση εκ μέρους του Κόφι Ανάν 51 ονομάτων προσώπων που κατηγορούνται για εγκλήματα πολέμου στις 5 Απριλίου 2005 στον Εισαγγελέα του Διεθνούς Ποινικού Δικαστηρίου· απευθύνει έκκληση στη σουδανική κυβέρνηση και σε όλα τα αντιμαχόμενα μέρη να καταβάλουν κάθε δυνατή προσπάθεια για πλήρη συνεργασία με το Δικαστήριο·

10. επικρίνει εντόνως τον χαρακτηρισμό του ψηφίσματος 1593 των Η.Ε. ως "άδικου", εκ μέρους της κυβέρνησης του Σουδάν, καθώς επίσης τη μη υποστήριξη του Διεθνούς Ποινικού Δικαστηρίου εκ μέρους των ηγετών των ανταρτών

11. καλεί ως εκ τούτου όλα τα μέρη να στηρίξουν το Διεθνές Ποινικό Δικαστήριο ως τη μόνη οδό που θα θέσει τέλος στην αντίληψη περί ατιμωρησίας εντός του Νταρφούρ· πιστεύει σταθερά ότι η συμμόρφωση με το ψήφισμα θα ενισχύσει την ειρηνευτική διαδικασία στο Νταρφούρ και θα βοηθήσει την ανάπτυξη του Σουδάν στο σύνολό του·

12. υποστηρίζει σταθερά την προσφυγή του Συμβουλίου Ασφαλείας στο ΔΠΔ, προκειμένου να ενισχυθούν οι προσπάθειες διεθνούς συνεργασίας για να προαχθεί το κράτος δικαίου, να προστατευθούν τα ανθρώπινα δικαιώματα και να καταπολεμηθεί η ατιμωρησία στο Νταρφούρ·

13. καταδικάζει την κυβέρνηση του Σουδάν για την ευθύνη της όσον αφορά τις δεκαετίες οικονομικής και πολιτικής περιθωριοποίησης ορισμένων κοινοτήτων και περιφερειών, κατάσταση η οποία επιδείνωσε τη σύγκρουση στο Νταρφούρ·

14. καταδικάζει τη συνεχιζόμενη βία, την τρομοκρατία και τα μαζικά κρούσματα βιασμών που σημειώνονται στο Νταρφούρ, συμπεριλαμβανομένων των απαγωγών εργαζομένων σε ΜΚΟ, καθώς και τις επιθέσεις από παραστρατιωτικές οργανώσεις και άλλους εις βάρος πολιτών στο νότιο και στο δυτικό Νταρφούρ στις 25 και 26 Απριλίου 2005 αντίστοιχα, όπως αναφέρει ο ΟΗΕ [5]· καλεί όλες τις πλευρές να σταματήσουν αμελλητί τις πράξεις βίας, τις συγκρούσεις και τις σεξουαλικές κακοποιήσεις στο Νταρφούρ·

15. καταδικάζει τα κρούσματα βίας, εκφοβισμού και παρενόχλησης που σημειώνονται στα στρατόπεδα εσωτερικώς εκτοπισθέντων στο Νταρφούρ, και την άρνηση εισόδου εις βάρος ορισμένων διεθνών ΜΚΟ σε στρατόπεδα εσωτερικώς εκτοπισθέντων εμμένει στην άποψη ότι οι διεθνείς ΜΚΟ πρέπει να έχουν εξασφαλισμένη την χωρίς περιορισμούς πρόσβαση σε όλες τις περιοχές της χώρας, συμπεριλαμβανομένων των στρατοπέδων στα οποία διαβιούν οι εσωτερικώς εκτοπισθέντες·

16. καταδικάζει την εκ νέου σύλληψη του Dr. Adam, προέδρου του οργανισμού κοινωνικής ανάπτυξης του Σουδάν (ο οποίος κρατήθηκε ήδη επί επτάμηνο κατά το 2004), καθώς και τη σύλληψη του συναδέλφου του κ. Saleem και του οδηγού κ. Taha· ζητεί από τις αρχές του Σουδάν να ελευθερώσουν και τους τρεις χωρίς καθυστέρηση· επιμένει ότι οι σουδανικές αρχές πρέπει να προσδιορίσουν τον τόπο κράτησης του Dr. Adam και να του επιτρέψουν να επικοινωνεί με την οικογένεια και τον δικηγόρο του·

17. προτρέπει την ΕΕ να ασκήσει έντονες πιέσεις στις σουδανικές αρχές ώστε να ελευθερώσουν αμέσως και να παύσουν τη συστηματική καταδίωξη του Dr. Adam·

18. επιμένει ότι η επιστροφή όλων των εσωτερικώς εκτοπισθέντων πρέπει να είναι εκούσια και να διεξάγεται υπό συνθήκες ασφάλειας και προστασίας, καθώς και ότι η διεθνής κοινότητα πρέπει να ενημερώνεται για τυχόν σχεδιασμένες μετακινήσεις εσωτερικώς εκτοπισθέντων πριν από την πραγματοποίησή τους·

19. καλεί την κυβέρνηση του Σουδάν να διασφαλίσει ότι οι γυναίκες που έπεσαν θύμα βιασμού δύνανται να τύχουν άμεσης περίθαλψης μετά την καταγγελία του περιστατικού και ότι καταβάλλεται κάθε δυνατή προσπάθεια προκειμένου να εκπαιδευθεί περαιτέρω η αστυνομία σε θέματα γενετήσιας βίας και βίας σχετιζόμενης προς το φύλο· χαιρετίζει τις αλλαγές στις διαδικασίες καταγγελίας βιασμών (άρση της απαίτησης συμπλήρωσης του αποκαλουμένου "εγγράφου 8" και αναγνώριση καθεστώτος ισοτιμίας σε ιατρικές μη κυβερνητικές οργανώσεις προκειμένου να αναγνωρίζονται αυτές ως κέντρα περίθαλψης), όπως δήλωσε στην αντιπροσωπεία ο Υπουργός Δικαιοσύνης·

20. καλεί όλα τα εμπλεκόμενα μέρη της σύγκρουσης στο Σουδάν να μη στρατολογούν ούτε να χρησιμοποιούν παιδιά στρατιώτες κάτω των 18 ετών και καλεί τις σουδανικές αρχές να προστατεύσουν τα εκτοπισμένα παιδιά, ιδίως τους ανηλίκους χωρίς κηδεμόνα·

21. καταδικάζει τις δραστηριότητες του Αντιστασιακού Στρατού του Κυρίου στο νότιο Σουδάν και στην Ουγκάντα·

22. επισημαίνει ότι πρέπει να δοθεί ιδιαίτερη προσοχή στην επανεκκίνηση της οικονομικής δραστηριότητας, ιδίως στο γεωργικό τομέα, συμπεριλαμβανομένων των μικροπιστώσεων για γυναίκες· ιδιαίτερη φροντίδα και προσοχή πρέπει να δοθεί στην υγεία και την εκπαίδευση για παιδιά και γυναίκες και στα πανεπιστήμια, ιδίως στο Νότο·

23. απευθύνει έκκληση στην Ευρωπαϊκή Επιτροπή να διασφαλίσει ότι η βοήθεια ύψους 450000000 ευρώ θα χορηγηθεί σταδιακά και, στο μέτρο του δυνατού, μέσω ανθρωπιστικών οργανώσεων τονίζει ότι στην κυβέρνηση του Σουδάν πρέπει να δοθεί πρόσβαση σε αυτή τη χρηματοδότηση, μόνο εφόσον σημειωθεί ουσιαστική πρόοδος προς την ειρήνη στο Νταρφούρ, η οποία θα περιλαμβάνει τον τερματισμό κάθε είδους βίας, τη χαλιναγώγηση εκ μέρους της σουδανικής κυβέρνησης των χρηματοδοτούμενων από το κράτος παραστρατιωτικών ομάδων και τη συνεργασία με το ΔΠΔ στην εγκληματολογική έρευνα·

24. καλεί τα κράτη μέλη να συνεισφέρουν επειγόντως και με πνεύμα γενναιοδωρίας στις ανθρωπιστικές επιχειρήσεις που βρίσκονται ήδη εν εξελίξει στο Σουδάν και στο Τσαντ, συμπεριλαμβανομένης της αποκεντρωμένης συνεργασίας·

25. καλεί την κυβέρνηση του Σουδάν και τις κυβερνήσεις του Τσαντ, της Λιβύης και της Κεντροαφρικανικής Δημοκρατίας να επιβάλουν αυστηρότερους ελέγχους στο εμπόριο μικρών όπλων στην περιοχή· καλεί το Συμβούλιο Ασφαλείας των Ηνωμένων Εθνών να λάβει όλα τα απαιτούμενα μέτρα για να θέσει τέρμα στη διάδοση όπλων στην περιοχή του Νταρφούρ και να εξετάσει το ενδεχόμενο περιορισμένων κυρώσεων ως κατάλληλου μέσου για να τεθεί τέρμα στο εμπόριο και στη διάδοση όπλων στην εν λόγω περιοχή·

26. απευθύνει έκκληση προς τις Ηνωμένες Πολιτείες να μην αμβλύνουν τη δέσμευσή τους στη διευθέτηση της σύγκρουσης και στον τερματισμό της ατιμωρησίας στο Νταρφούρ μετά τις συναντήσεις για θέματα παγκόσμιας τρομοκρατίας με τον προϊστάμενό της υπηρεσίας ασφάλειας και αντικατασκοπίας της κυβέρνησης του Σουδάν

27. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στην κυβέρνηση του Σουδάν, στην Αφρικανική Ένωση, στις κυβερνήσεις των κρατών μελών της ΕΕ, των Ηνωμένων Πολιτειών της Αμερικής, της Ρωσίας, του Τσαντ, της Λιβύης, της Ερυθραίας, της Αιγύπτου και της Κίνας, στον Γενικό Γραμματέα των Ηνωμένων Εθνών και στις Συμπροέδρους της Κοινοβουλευτικής Συνέλευσης Ίσης Εκπροσώπησης ΑΚΕ-ΕΕ, καθώς και στο Συμβούλιο ΑΚΕ.

[1] Κείμενα που εγκρίθηκαν, Ρ6_ΤΑ(2004)0012.

[2] Έκθεση της επιτροπής για τη διεθνή ανάπτυξη της Βουλής των Κοινοτήτων σχετικά με το Νταρφούρ του Σουδάν, με τίτλο: "The responsibility to protect", πέμπτη έκθεση της περιόδου 2004-05, Τόμος Ι, 16 Μαρτίου 2005, σ. 7.

[3] Δικτυακός τόπος του Παγκοσμίου Επισιτιστικού Προγράμματος, http://www.wfp/org, 13 Σεπτεμβρίου 2004.

[4] Έκθεση της Διεθνούς Εξεταστικής Επιτροπής για το Νταρφούρ προς τον Γενικό Γραμματέα του OHE, 25 Ιανουαρίου 2005, σ. 62.

[5] Έκθεση του OHE σχετικά με την κατάσταση στο Σουδάν, 26 Απριλίου 2005.

--------------------------------------------------